Η Τοπική Στρατηγική επικεντρώνεται σε τρεις (3) Στρατηγικούς Αναπτυξιακούς Στόχους (Σ.Α.Σ.), στο πλαίσιο των οποίων ικανοποιείται το σύνολο των Ειδικών Στόχων (Ε.Σ.):

**Σ.Α.Σ.1:** Βελτίωση της ανταγωνιστικότητας και ανθεκτικότητας του Τοπικού Παραγωγικού Συστήματος

**Σ.Α.Σ.2:** Βελτίωση της ποιότητας ζωής του τοπικού πληθυσμού, με παράλληλη αναπτυξιακή αξιοποίηση των πολιτιστικών και περιβαλλοντικών πόρων, καθώς και υψηλή συσχέτιση υποβοήθησης της τοπικής οικονομίας

**Σ.Α.Σ.3:** Αξιοποίηση των προοπτικών δικτύωσης και συνεργασίας, τόσο για την υποστήριξη της τοπικής οικονομίας όσο και για την βελτίωση της ποιότητας ζωής.

Οι Σ.Α.Σ. ισοδυναμούν/αντιστοιχούν με την ανάπτυξη των επιμέρους τομέων/ενοτήτων της Τοπικής Στρατηγικής:

1. **ΕΠΙΧΕΙΡΗΜΑΤΙΚΟΤΗΤΑ – ΟΙΚΟΝΟΜΙΑ**. Η συγκεκριμένη ενότητα περιλαμβάνει τις δράσεις επιχειρηματικότητας της Τοπικής Στρατηγικής, οι οποίες αποσκοπούν στην υποστήριξη του Τοπικού Παραγωγικού Συστήματος και στην αύξηση του παραγόμενου πλούτου. Η παρούσα ενότητα ισοδυναμεί/αντιστοιχεί στον Σ.Α.Σ.1 «Βελτίωση της ανταγωνιστικότητας και ανθεκτικότητας του Τοπικού Παραγωγικού Συστήματος».
2. **ΚΟΙΝΩΝΙΑ – ΠΟΛΙΤΙΣΜΟΣ - ΠΕΡΙΒΑΛΛΟΝ**. Η συγκεκριμένη ενότητα περιλαμβάνει τις δράσεις δημοσίου χαρακτήρα του τοπικού προγράμματος, οι οποίες αποσκοπούν αφενός στην βελτίωση της ποιότητας ζωής της τοπικής κοινωνίας, αφετέρου στην υποβοήθηση της τοπικής οικονομίας. Η παρούσα ενότητα ισοδυναμεί/αντιστοιχεί στον Σ.Α.Σ.2 «Βελτίωση της ποιότητας ζωής του τοπικού πληθυσμού, με παράλληλη αναπτυξιακή αξιοποίηση των πολιτιστικών και περιβαλλοντικών πόρων, καθώς και υψηλή συσχέτιση υποβοήθησης της τοπικής οικονομίας».
3. **ΔΙΚΤΥΩΣΗ – ΣΥΝΕΡΓΑΣΙΑ**. Η συγκεκριμένη ενότητα περιλαμβάνει τις δράσεις δικτύωσης και συνεργασίας μεταξύ επιχειρήσεων, φορέων και περιοχών, οι οποίες αποσκοπούν στην υποστήριξη τόσο της τοπικής οικονομίας όσο και της βελτίωσης ποιότητας ζωής της τοπικής κοινωνίας, προάγοντας την συλλογική/συνεργατική επεξεργασία θεμάτων και προώθηση θετικών αποτελεσμάτων. Η παρούσα ενότητα ισοδυναμεί/αντιστοιχεί στον Σ.Α.Σ.3 «Αξιοποίηση των προοπτικών δικτύωσης και συνεργασίας, τόσο για την υποστήριξη της τοπικής οικονομίας όσο και για την βελτίωση της ποιότητας ζωής».

***Στρατηγικός Αναπτυξιακός Στόχος 1 (Σ.Α.Σ.1): Βελτίωση της ανταγωνιστικότητας και ανθεκτικότητας του Τοπικού Παραγωγικού Συστήματος*** *(Ενότητα/τομέας: Επιχειρηματικότητα – Οικονομία)*

Ο Σ.Α.Σ.1 αφορά τον τομέα της επιχειρηματικότητας και της τοπικής οικονομίας, αποσκοπώντας στην ενίσχυση των παραγωγικών κλάδων του δευτερογενή και τριτογενή τομέα, με χαρακτηριστικά, που συμβάλλουν στην βελτίωση της ανταγωνιστικότητας και ανθεκτικότητας του Τοπικού Παραγωγικού Συστήματος, προωθώντας την αντιμετώπιση διαπιστωμένων αναγκών ή την κάλυψη διαπιστωμένων ελλείψεων, καθώς και την αξιοποίηση πλεονεκτημάτων.

Κύριες επιδιώξεις για την ικανοποίηση του Σ.Α.Σ.1 αποτελούν:

* η εξοικονόμηση ενέργειας
* η ενσωμάτωση καινοτομίας στην παραγωγική διαδικασία
* η αύξηση της προστιθέμενης αξίας των αγροτικών προϊόντων αιχμής της περιοχής
* η προστασία του περιβάλλοντος
* η εφαρμογή πρακτικών κυκλικής οικονομίας
* η διασύνδεση του αγροτικού με τον τουριστικό τομέα
* η ψηφιακή αναβάθμιση και ο εκσυγχρονισμός των επιχειρήσεων
* ο εμπλουτισμός του τοπικού τουριστικού προϊόντος και η κάλυψη αναγκών/ελλείψεων σε συγκεκριμένες υποπεριοχές
* η εφαρμογή προτύπων ποιότητας και εμπορικών ετικετών
* η ανάδειξη της τοπικής γαστρονομίας
* η υποστήριξη της επιχειρηματικότητας των ευπαθών και ευάλωτων κοινωνικά ομάδων, της κοινωνικής και συλλογικής επιχειρηματικότητας, καθώς και η υποστήριξη επιχειρήσεων παροχής κοινωνικών υπηρεσιών
* η δημιουργία/διατήρηση θέσεων εργασίας
* η υποστήριξη της επιχειρηματικότητας στην ορεινή ζώνη και ιδιαίτερα της νεανικής επιχειρηματικότητας και εργασίας.

Στο πλαίσιο αυτό, ο Σ.Α.Σ.1 επιδιώκει την ικανοποίηση Ε.Σ. στις ακόλουθες υπο-ενότητες:

1. Αγροδιατροφή
2. Τουρισμός
3. Τριτογενής τομέας παραγωγής, πλην του τουρισμού
4. Δευτερογενής τομέας παραγωγής, πλην της αγροδιατροφής
5. Παρεμβάσεις αποκλειστικά για εξοικονόμηση ενέργειας
6. Εκπαίδευση/επιμόρφωση

***Στρατηγικός Αναπτυξιακός Στόχος 2 (Σ.Α.Σ.2): «Βελτίωση της ποιότητας ζωής του τοπικού πληθυσμού, με παράλληλη αναπτυξιακή αξιοποίηση των πολιτιστικών και περιβαλλοντικών πόρων, καθώς και υψηλή συσχέτιση υποβοήθησης της τοπικής οικονομίας»*** *(Ενότητα/τομέας: Κοινωνία – Πολιτισμός – Περιβάλλον)*

Ο Σ.Α.Σ.2 αφορά τους τομείς της κοινωνίας (παρεμβάσεις κοινωνικού χαρακτήρα, βελτίωση ποιότητας ζωής), της προστασίας και αξιοποίησης πολιτιστικών πόρων, καθώς και της προστασίας και αξιοποίησης περιβαλλοντικών πόρων, με χαρακτηριστικά που αποσκοπούν να συμβάλλουν τόσο στην καλυτέρευση των συνθηκών διαβίωσης της τοπικής κοινωνίας όσο και στην υποβοήθηση της τοπικής οικονομίας, προωθώντας την αντιμετώπιση διαπιστωμένων αναγκών ή την κάλυψη διαπιστωμένων ελλείψεων, καθώς και την αξιοποίηση πλεονεκτημάτων.

Ο Σ.Α.Σ.2, δηλαδή, λειτουργεί ενισχυτικά και στην επίτευξη επιδιώξεων του Σ.Α.Σ.1, αναδεικνύοντας την συνεκτικότητα της τοπικής στρατηγικής και την αλληλεπίδραση μεταξύ των Στρατηγικών Αναπτυξιακών Στόχων.

Κύριες επιδιώξεις για την ικανοποίηση του Σ.Α.Σ.2 αποτελούν:

* η βελτίωση της ποιότητας ζωής της τοπικής κοινωνίας
* η ανάδειξη, προστασία και αξιοποίηση περιβαλλοντικών πόρων και ευαίσθητων περιοχών
* η ανάδειξη, προστασία και αξιοποίηση πολιτιστικών πόρων
* η βελτίωση της ελκυστικότητας της περιοχής
* η κάλυψη αναγκών ευάλωτων και ευπαθών κοινωνικά ομάδων
* η εναρμόνιση της οικογενειακής και επαγγελματικής ζωής
* η καταπολέμηση του κοινωνικού αποκλεισμού
* η βελτίωση της προσβασιμότητας σε κοινόχρηστους χώρους για ευάλωτες κοινωνικά ομάδες (ΑμΕΑ, ηλικιωμένους)
* η ανάδειξη οικοτουριστικών διαδρομών ιστορικού ενδιαφέροντος
* η βελτίωση υποδομών για δραστηριότητες με περιβαλλοντικό ή/και πολιτιστικό χαρακτήρα
* η ανάδειξη και αναβάθμιση θεματικών πολιτιστικών εκδηλώσεων
* η αξιοποίηση νέων τεχνολογιών για την προστασία και ανάδειξη της πολιτιστικής κληρονομιάς

Στο πλαίσιο αυτό, ο Σ.Α.Σ.2 επιδιώκει την ικανοποίηση Ε.Σ. στις ακόλουθες ενότητες:

1. Κοινωνία
2. Πολιτισμός - Περιβάλλον

***Στρατηγικός Αναπτυξιακός Στόχος 3 (Σ.Α.Σ.3): «Αξιοποίηση των προοπτικών δικτύωσης και συνεργασίας, τόσο για την υποστήριξη της τοπικής οικονομίας όσο και για την βελτίωση της ποιότητας ζωής»*** *(Ενότητα/τομέας: Δικτύωση – Συνεργασία)*

Ο Σ.Α.Σ.3 αφορά την δικτύωση και συνεργασία μεταξύ επιχειρήσεων, μεταξύ φορέων και μεταξύ περιοχών, με χαρακτηριστικά που αποσκοπούν τόσο στην υποστήριξη της τοπικής οικονομίας όσο και στην βελτίωση της ποιότητας ζωής των πολιτών, προωθώντας την αντιμετώπιση προβλημάτων, την μεταφορά τεχνογνωσίας, την βελτίωση της ανταγωνιστικότητας και την ενσωμάτωση καινοτομιών.

Ο Σ.Α.Σ.3 λειτουργεί ενισχυτικά στην επίτευξη επιδιώξεων τόσο του Σ.Α.Σ.1 όσο και του Σ.Α.Σ.2, αναδεικνύοντας την συνεκτικότητα της τοπικής στρατηγικής και την αλληλεπίδραση μεταξύ των Στρατηγικών Αναπτυξιακών Στόχων.

Κύριες επιδιώξεις για την ικανοποίηση του Σ.Α.Σ.3 αποτελούν:

* η δικτύωση και συνεργασία μεταξύ των τοπικών επιχειρήσεων για την εξοικονόμηση πόρων, για την μεταφορά τεχνογνωσίας, για την βελτίωση της ανταγωνιστικότητάς τους και της ανθεκτικότητάς τους, καθώς και για την ενσωμάτωση καινοτομιών στην παραγωγική διαδικασία
* η δικτύωση και συνεργασία μεταξύ φορέων (ακαδημαϊκών ιδρυμάτων, Τοπικής Αυτοδιοίκησης, περιβαλλοντικών φορέων, κοινωνικών φορέων, πολιτιστικών φορέων κλπ) για την μεταφορά τεχνογνωσίας, την αντιμετώπιση τοπικών προβλημάτων ή ελλείψεων και την αξιοποίηση συγκριτικών πλεονεκτημάτων
* η ανάπτυξη συνεργασιών σε θέματα περιβάλλοντος, συμπεριλαμβανομένων θεμάτων προστασίας του Εθνικού Πάρκου Μεσολογγίου – Αιτωλικού
* η ανάπτυξη συνεργασιών σε θέματα κυκλικής οικονομίας και βιοοικονομίας
* η ανάπτυξη συνεργασιών στον τομέα του πολιτισμού
* η ανάπτυξη συνεργασιών για την καταπολέμηση του κοινωνικού αποκλεισμού
* η ανάπτυξη συνεργασιών σε θέματα πολιτικής προστασίας
* η ανάπτυξη συνεργασιών σε θέματα επιμόρφωσης της τοπικής κοινωνίας
* η ανάπτυξη συνεργασιών για την προοδευτική αναβάθμιση του Droneport Μεσολογγίου σε εστία καινοτομίας υψηλής εξειδίκευσης
* η δικτύωση και συνεργασία μεταξύ περιοχών για την αντιμετώπιση κοινών προβλημάτων, την μεταφορά τεχνογνωσίας και την ανάδειξη κοινών πολιτιστικών και περιβαλλοντικών πόρων.